作者:方岳
標題:沁園春
內容:蠢彼鼪鼯，嗟爾何為，敢瞰長淮。遣詩書元帥，又勞指畫，神仙壽日，不放襟懷。略已三年，可曾一笑，天豈慳吾老子哉。諸人者，且攜將雅頌，留待磨崖。我姑酌彼金罍。便小醉、寧辭鸚鵡杯。問今何時也，子其休矣，有如此酒，奚取吾儕。帝曰不然，政須卿輩，作我長城惟汝諧。凝望處，見紅塵飛騎，捷羽東來。